Marlene Harpsøe (DF), 2011-05-10:
Penge driver rigtig, rigtig mange ting.
De driver husholdninger, og de driver også aftenskoler.
Det er klart, at penge driver rigtig, rigtig meget.
Måske er det de 12 minutter, der skal finansiere det her forslag, det er ikke til at vide.
Tværtimod er der slet ikke uddybet, hvordan man vil finansiere det her beslutningsforslag, og det synes vi er rigtig ærgerligt, fordi Dansk Folkeparti er et økonomisk ansvarligt parti, og fordi vi rent faktisk interesserer os for, at de forslag, der fremsættes, især når det koster en hel del penge, også følges af en økonomisk plan for, hvordan man vil finansiere det, men det fremgår ikke af det her forslag.
Så synes jeg, det var rigtig, rigtig ærgerligt, at det ikke var den sædvanlige ordfører på området fra Socialdemokratiet, der var på talerstolen her lige før.
Vi har jo en såkaldt gentlemanaftale her i Folketinget, der går ud på, at hvis man oplæser en tale for en anden ordfører, stiller vi andre ikke spørgsmål til pågældende.
Jeg var på vej ned på min plads igen, da jeg opdagede, at fru Christine Antorini gik herop, men jeg ville meget gerne have haft svar på, hvad det er, vennerne i fagforeningerne egentlig siger til forslaget om, at Folketinget skal ind at blande sig i elevernes løn.
Men det må ordføreren så være svar skyldig på.
Det her forslag omhandler tre ting: punkt 1, at forsørgere, der bor sammen med en anden uddannelsessøgende, og enlige forsørgere, der modtager elevløn, får samme lånemuligheder som SU-modtagere, punkt 2, at forsørgeres elevløn mindst skal ligge på niveau med SU’en til forsørgere, og punkt 3, at elever på erhvervsuddannelserne, som er i skolepraktik, skal sikres en barselydelse.
I forhold til punkt 1, nemlig det at give enlige forsørgere mulighed for samme lånemuligheder som SU-modtagere, er det jo noget, som vi i Dansk Folkeparti har foreslået i forbindelse med SU-forhandlingerne, og det glæder mig selvfølgelig, at en lang række partier i Folketinget her i dag bakker op om det forslag, og jeg håber, det også er noget, man vil sige ved forhandlingsbordet, for det er i hvert fald noget, som vi i Dansk Folkeparti er optaget af at få igennem.
Når det så er sagt, foregår forhandlingerne om SU’en jo ikke her i salen, men omkring forhandlingsbordet, og jeg håber da også, at man fra de forskellige partiers side her i dag vælger at fremlægge de forslag ved forhandlingsbordet, hvis man egentlig mener noget med det.
Det er andre parter, som af egen fri vilje gerne selv vil klare det, og der er en stærk tradition i Danmark for, at vi i Folketinget ikke blander os i, hvad fagforeningerne og arbejdsgiverorganisationerne forhandler om, og heller ikke i, hvilket resultat de kommer frem til.
Men det vil man altså fra venstrefløjens side bryde med, og gad vide, hvad vennerne i fagforeningerne egentlig synes om det.
Men det skal så siges, at der jo er en mulighed for at få en højere elevløn, det kræver bare, at man forhandler sig frem til et resultat om dette, og det er jo arbejdsmarkedets parter, der skal forhandle sig frem til det resultat, det er ikke Folketinget.
Punkt 3 i forslaget omhandler elever, der i skolepraktik skal have udbetalt en barselydelse i forbindelse med graviditet og barsel.
Det er også et sympatisk forslag, men igen, hvad så med finansieringen?
I beslutningsforslaget står der blot, at pengene skal findes på finansloven.
Det er et meget vidt begreb, det er simpelt hen for ukonkret, og det er jo meget, meget nemt at fremsætte beslutningsforslag, der koster penge, her i Folketingssalen uden at anvise, hvor pengene kommer fra, og det bliver bare tom luft.
Især i de her tider, hvor Danmark har været igennem en økonomisk krise og der sidder vigtige mennesker i Finansministeriet p.t. og forhandler om, hvordan Danmarks økonomiske forhold i 2020 skal være, er det altså af ypperste vigtighed, at man, når man fremsætter forslag, så også kan finde pengene til dem.
Jeg håber i hvert fald, at man i forbindelse med den her behandling i Folketingssalen vil prøve at afklare, hvor man vil finde pengene henne.
Det er i hvert fald af afgørende betydning for os i Dansk Folkeparti, at man finder frem til et resultat der.
Vi afviser forslaget med de bemærkninger, som jeg her har fremsat.